SKRIFTLIG FORESPØRGSEL E-0362/98

af María Sornosa Martínez (GUE/NGL) til Kommissionen

(24. februar 1998)

Om: Forskelsbehandling på grund af seksuel orientering i Spanien

Det spanske luftfartsselskab Iberia udøver forskelsbehandling over for en af sine ansatte ved at nægte dennes partner adgang til de rabatter og fordele, som den pågældende kan opnå, med den begrundelse at den pågældende arbejdstager er homoseksuel. I henhold til selskabets overenskomst anerkendes disse rettigheder for såvel ægtepar som faste par, men ikke i dette særlige tilfælde. Arbejdstageren har derfor klaget til Den Europæiske Menneskerettighedsdomstol.

Der forekommer i Spanien også andre tilfælde af forskelsbehandling på grund af seksuel orientering; dette er således tilfældet i en aktuel retssag, hvor en homoseksuel mand, som i ni år har levet sammen med sin partner, kræver at få tilkendt efterladtepension.

Både foreninger, partier og fagforbund kræver vedtagelse af en lov om registrerede parforhold med henblik på at sikre faste regler for tusindvis af såvel homo- som heteroseksuelle par. Sidste år blev der i et spanske parlament stillet et lovforslag om parforhold, som blev forkastet med et snævert flertal. Loven er på nuværende tidspunkt blokeret, hvad der medfører mange tilfælde af social uretfærdighed.

Det hedder i Amsterdam-traktatens artikel 13 (tidligere artikel 6 a: "Med forbehold af denne traktats øvrige bestemmelser og inden for rammerne af de beføjelser, som traktaten tillægger Fællesskabet, kan Rådet med enstemmighed på forslag af Kommissionen og efter høring af Europa-Parlamentet træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering."

1. Er traktatens bestemmelser efter Kommissionens opfattelse tilstrækkelige til at beskytte homoseksuelle borgeres rettigheder i EU, eller vil det være nødvendigt at udvide fællesskabsbestemmelserne på dette område?

2. Vil Kommissionen overveje at udarbejde et forslag til direktiv, som specifikt omhandler homoseksuelles rettigheder og beskytter dem mod eventuel forskelsbehandling?

3. Vil Kommissionen undersøge mulighederne for at iværksætte en kampagne mod forskelsbehandling af homoseksuelle?

Svar afgivet på Kommissionens vegne af Pádraig Flynn

(3. april 1998)

1. Indføjelsen af artikel 13 i Amsterdam-traktaten vil medføre en mærkbar udvidelse af mulighederne for at styrke Fællesskabets kompetence i spørgsmålet om bekæmpelse af forskelsbehandling på grundlag af en lang række faktorer, herunder seksuel orientering. Kommissionen undersøger i øjeblikket de muligheder, Amsterdam-traktatens artikel 13 indebærer for Fællesskabets politik.

2. Kommissionen vil aktivt lægge et fundament for den tidlige anvendelse i artikel 13 i Amsterdam-traktaten. I øjeblikket kan den ikke give det ærede medlem et nøjagtigt svar om de mulige prioriteter i spørgsmålet om typer af forskelsbehandling og specifikke aktioner. Dette spørgsmål vil i høj grad afhænge af høringsprocessens resultater.

3. Der vil i løbet af 1998 blive indledt en bred debat om den mulige anvendelse af klausulen om fjernelse af forskelsbehandling for at sikre en bred høring af alle de vigtigste berørte parter i spørgsmål vedrørende forskelsbehandling. Som en del af denne proces planlægger Kommissionen at organisere og støtte en række seminarer og konferencer på det nationale og på det europæiske plan. Disse konferencer vil dække alle aspekter af forskelsbehandling, herunder også forskelsbehandling på grund af seksuel orientering. Kommissionen har ikke til hensigt at igangsætte en særlig kampagne for at bekæmpe forskelsbehandling rettet mod homoseksuelle.